钦定古今图书集成/明伦汇编/官常典/第789卷 > 吴中复
## 钦定古今图书集成/明伦汇编/官常典/第789卷 > 吴中复

按《宋史》本传：“中复，字仲庶，兴国永兴人。父仲举，仕李
煜，为池阳令。曹彬平江南，仲举尝杀彬所招使者。城
陷，彬执之，仲举曰：‘世禄，李氏国亡而死，职也’。彬义而
不杀。中复进士及第，知峨眉县。边夷民事淫祠太盛，
中复悉废之。廉于居官，代还不载一物。通判潭州，御
史中丞孙抃荐为监察御史，初不相识也。或问之，抃”
曰：“昔人耻为呈身御史，今岂有识面台官耶？”迁殿中
侍御史。弹宰相梁适，仁宗曰：“马遵亦言之矣。”且问中
复曰：“唐自天宝后治乱分，何也？”中复历引姚崇、九龄、
林甫、国忠用舍以对。适罢，中复亦通判虔州，未至，复
还台。富弼主李仲昌开六漯河，内臣刘恢密告所断
冈与国姓上名同，贾昌朝阴助之，欲以摇弼，诏中复
往治，促行甚急。中复言：“狱起奸臣，非盛世所宜有。”驰
至，较其名，乃赵征材也，亦无冈势，狱以故得止。又弹
宰相刘沆，沆罢。改右司谏、同知谏院。迁御史知杂事、
户部副使，擢天章阁待制，知泽州、瀛州，移河东都转
运使，进龙图阁直学士、知江宁府。邮兵苦巡辖官苛
刻，絷而鞭之，狱具，法不至死。中复以便宜戮首恶，流
其馀，入奏为令。历成德军、成都府、永兴军。河北行青
苗法，使者至，将先下州县，中复檄之曰：“敛散自有期，
今先事扰之，何也？”拒不听，且以报安抚司。韩琦方疏
谏青苗，录其语以上。熙宁并省郡邑，以永康为县，中
复言：“永康控威、茂，不可废。”其后因夷，竟复之。关内大
旱，民多流亡，中复请加赈恤，执政恶之，遣使往视，谓
为不实，削一阶，提举玉隆观。起知荆南，坐过用公使
酒，免。卒，年六十八。中复乐易简约，好周人之急，士大
夫称之。从孙择仁。